Id-Direttiva tal-Kumissjoni 2004/19/KE
ta' l-1 ta' Marzu 2004
li temenda d-Direttiva 2002/72/KE dwar materjali u oġġetti tal-plastik maħsuba sabiex jiġu f'kuntatt ma' oġġetti ta' l-ikel
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/109/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar materjali u oġġetti maħsuba biex jiġu f'kuntatt ma' oġġetti ta' l-ikel [1], u b'mod partikolari l-Artikolu 3 tagħha,
Wara li kkonsultat l-Awtorità Ewropea dwar is-Sigurezza ta' l-Ikel,
Billi:
(1) Id-Direttiva tal-Kummissjoni 2002/72/KE [2] tistipula r-regoli għall-materjali u oġġetti tal-plastik li huma maħsuba li jiġu f'kuntat ma' oġġetti ta' l-ikel.
(2) Id-Direttiva 2002/72/KE tistabbilixxi lista ta' monomeri u sustanzi tal-bidu, li jistgħu jintużaw fil-manifattura ta' materjali u oġġetti tal-plastik. Fuq il-bażi ta' informazzjoni ġdida, ċerti monomeri ammessi provviżorjament f'livell nazzjonali kif ukoll monomeri ġodda għandhom jiġu nklużi fil-lista tal-Komunità ta' sustanzi permessi f'dik id-Direttiva.
(3) Id-Direttiva 2002/72/KE fiha wkoll lista inkompleta ta' addittivi li jistgħu jintużaw fil-manifattura ta' materjali u oġġetti tal-plastik. Dik il-lista għandha tiġi emendata sabiex tinkludi addittivi oħra valutati mill-Awtorità Ewropea dwar is-Sigurezza ta' l-Ikel (l-Awtorità).
(4) Għal ċerti sustanzi, ir-restrizzjonijiet diġà stabbiliti fil-livell tal-Komunità għandhom jiġu emendati fuq il-bażi ta' l-informazzjoni ġdida disponibbli.
(5) Il-lista kurrenti ta' addittivi hija inkompleta minħabba li ma fihiex is-sustanzi kollha aċċettati fil-present fi Stat Membru wieħed jew aktar. Dawk l-addittivi jkomplu jiġu regolati bil-liġijiet nazzjonali sakemm tittieħed deċiżjoni dwar l-inklużjoni fil-lista tal-Komunità.
(6) Il-lista presenti ta' addittivi għandha ssir lista pożittiva sabiex tarmonizza l-użi ta' dawn l-addittivi fil-Komunità. Għall-addittivi li huma diġà mqegħda fis-suq fi Stat Membru wieħed jew aktar, għandu jiġi konċess żmien biżżejjed għas-sottomissjoni ta' l-informazzjoni meħtieġa biex l-Awtorità twettaq valutazzjoni tas-sigurezza tagħhom. Għalhekk, iż-żmien perentorju għas-sottomissjoni ta' l-informazzjoni għandu jiġi stabbilit bħala l-31 ta' Diċembru 2006.
(7) Jekk id-data tkun tikkonforma mal-ħtiġiet ta' l-Aġenzija, għandu jkun possibbli li l-użu ta' dawn l-addittivi jkompli skond il-liġi nazzjonali sakemm titlesta l-valutazzjoni tagħhom. Jekk id-data ma tkunx tikkonforma mal-ħtiġiet ta' l-Awtorità jew tintbagħat aktar tard mill-31 ta' Diċembru 2006 dawk l-addittivi ma għandhomx ikunu nklużi fl-ewwel lista pożittiva.
(8) Id-data meta l-lista ta' l-addittivi għandha ssir lista pożittiva għandha tiġi stabbilita mhux aktar tard mill-31 ta' Diċembru 2007 peress li huwa impossibbli li wieħed ikun jaf in-numru ta' addittivi li għalihom għandha tiġi provduta id-data meħtieġa lill-Aġenzija. Dik id-data għandha tiġi ffissata waqt li jittieħed kont taż-żmein meħtieġ għall-Awtorità biex tivvaluta l-applikazzjonijiet kollha forniti fil-ħin.
(9) Xi sustanzi wżati għall-manifattura ta' materjali u oġġetti tal-plastik maħsuba li jiġu f'kuntatt ma' l-ikel huma miżjuda wkoll direttament ma' l-oġġetti ta' l-ikel. Dawn is-sustanzi ma għandhomx jimmigraw mill-materjali jew oġġetti fl-oġġetti ta' l-ikel fi kwantitajiet li jistgħu jeċċedu l-limiti ffissati fil-leġislazzjoni relevanti dwar l-ikel jew f'din id-Direttiva skond liema tipprovdi r-restrizzjoni l-aktar baxxa. Fi kwalunkwe każ, dawn is-sustanzi ma għandhomx jimmigraw mill-materjali jew oġġetti fl-oġġetti ta' l-ikel fi kwantitajiet li jkollhom funzjoni teknoloġika fl-ikel finali. L-utenti ta' materjali u oġġetti li jistgħu jirrilaxxaw dawn is-sustanzi f'oġġetti ta' l-ikel għandhom ikunu nformati kif imiss sabiex ikunu jistgħu jikkonformaw ma' leġislazzjoni oħra relevanti dwar l-ikel.
(10) L-Istati Membri għandhom iżommu d-dritt li jistipulaw regoli dwar sustanzi wżati bħala komponenti attivi f'materjali u oġġetti attivi li jiġu f'kuntatt ma' ikel sakemm id-dispożizzjonijiet tal-Komunità jiġu adottati.
(11) Id-Direttiva 2002/72/KE għandha għalhekk tiġi hekk emendata.
(12) Il-miżuri previsti f'din id-Direttiva huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Id-Direttiva 2002/72/KE hija emendata kif ġej:
1. Fl-Artikolu 3, il-paragrafi 1 u 2 huma sostitwiti b'dan li ġej:
"1. Dawk il-monomeri u sustanzi tal-bidu oħra biss elenkati fl-Anness II, taqsima A jistgħu jintużaw fil-manifattura ta' materjali u oġġetti tal-plastik bla ħsara għar-restrizzjonijiet imniżżla fih.
2. B'deroga mill-paragrafu 1, il-monomeri u sustanzi tal-bidu oħra elenkati fl-Anness II, it-taqsima B jistgħu jibqgħu jintużaw sal-31 ta' Diċembru 2004 l-aktar tard, sakemm issir il-valutazzjoni tagħhom mill-Awtorità Ewropea dwar is-Sigurezza ta' l-Ikel (hawnhekk iżjed ‘l quddiem imsejjħa l-Awtorità)."
2. L-Artikolu 4 huwa sostitwit b'dan li ġej:
"L-Artikolu 4
1. Lista ta' addittivi li jistgħu jintużaw fil-manifattura ta' materjali u oġġetti tal-plastik, flimkien mar-restrizzjonijiet u/jew speċifikazzjonijiet dwar l-użu tagħhom, hija stipulata fl-Anness III.
Il-lista ta' l-addittivi għandha titqies li tkun lista mhux kompleta sakemm il-Kummissjoni tiddeċidi, skond l-Artikolu 4a, li hija għandha ssir lista pożittiva tal-Komunitàta' ta' addittivi awtorizzati, bl-esklużjoni ta' l-oħrajn kollha.
Il-Kummissjoni għandha tistabbilixxi, sal-31 ta' Diċembru 2007 l-aktar tard, id-data meta dik il-lista għandha ssir lista pożittiva.
2. Għall-addittivi elenkati fl-Anness III, it-taqsima B, il-verifikazzjoni tal-konformità mal-limiti speċifiċi ta' migrazzjoni fl-istimulant D jew fil-medja tat-test ta' testijiet sostituti kif stipulati fl-Artikolu 3(1), it-tieni subparagrafu tad-Direttiva 82/711/KEE u l-Artikolu 1 tad-Direttiva 85/572/KEE għandha tapplika mill-1 ta' Lulju 2006.
3. Il-listi fl-Anness III, taqsimiet A u B għadhom ma jinkludux l-addittivi li ġejjin:
(a) addittivi wżati biss fil-manifattura ta':
- kisjiet tal-wiċċ miksuba minn prodotti reżinużi jew polimerizzati f'forma likwida, trab jew dispersjoni, bħal verniċ, laker, żebgħa,
- reżina ta' l-epossidiku,
- adeżivi u promuturi ta' l-adeżivi,
- linka ta' l-istampar;
(b) koloranti;
(ċ) solventi."
3. L-Artikoli 4a u 4b li ġejjin huma mdaħħla:
"L-Artikolu 4a
1. Addittiv ġdid jista' dejjem jiġi miżjud mal-lista tas-sustanzi msemmija fl-Artikolu 4(1) wara valutazzjoni tas-sigurezza tiegħu mill-Awtorità.
2. L-Istati Membri għandhom jipprovdu li kull persuna interessata fl-inklużjoni fil-lista msemmija fl-Artikolu 4(1) ta' addittiv, li jkun diġà imqiegħed fis-suq fi Stat Membru wieħed jew aktar, għandu jissottometti d-data għall-valutazzjoni dwar is-sigurezza tiegħu mill-Awtorità sal-31 ta' Diċembru 2006 l-aktar tard.
Għas-sottomissjoni tad-data meħtieġa, l-applikant għandu jikkonsulta "l-Linji Gwida ta' l-Awtorità Ewropea dwar is-Sigurezza ta' l-Ikel għall-presentazzjoni ta' applikazzjoni għall-istima ta' sigurezza ta' sustanza li għandha tintuża f'materjali li jiġu f'kuntatt ma' l-ikel qabel l-awtorizzazzjoni tagħha".
3. Jekk matul l-eżami tad-data msemmija fil-paragrafu 2, l-Awtorità titlob għal informazzjoni supplementari, l-addittiv jista' jkompli jintuża bla ħsara għall-liġi nazzjonali sakemm l-Awtorità tkun ħarġet opinjoni, kemm-il darba l-informazzjoni tintbagħat fil-limiti ta' żmien speċifikati mill-Awtorità.
4. Il-Kummissjoni għandha tistabbilixxi, sal-31 ta' Diċembru 2007 l-aktar tard, lista provviżorja ta' addittivi li jistgħu jibqgħu jintużaw wara l-31 ta' Diċembru 2007, bla ħsara għall-liġi nazzjonali sakemm l-Awtorità tkun ivvalutathom.
5. L-inklużjoni ta' addittiv fil-lista provviżorja hija suġġetta għall-kondizzjonijiet li ġejjin:
(a) l-addittiv għandu jkun permess fi Stat Membru wieħed jew aktar mhux aktar tard mill-31 ta' Diċembru 2006;
(b) id-data msemmija fil-paragrafu 2 li tikkonċerna dak l-addittiv għandha tkun ġiet provduta skond il-ħtiġiet ta' l-Awtorità mhux aktar tard mill-31 ta' Diċembru 2006.
Artikolu 4b
Mingħajr preġudizzju għall-Artikolu 4 tad-Direttiva 89/109/KEE, l-Istati Membri ma jistgħux jawtorizzaw wara l-31 ta' Diċembru 2006 l-addittivi msemmija fl-Artikolu 4(1) li qatt ma kienu ġew valutati mill-Kumitat Xjentifiku dwar l-Ikel jew l-Awtorità."
4. L-Artikolu 5a li ġej huwa mdaħħal:
"L-Artikolu 5a
5. L-addittivi msemmija fl-Artikolu 4, li huma awtorizzati bħala addittivi ta' l-ikel bid-Direttiva tal-Kunsill 89/107/KEE [3] jew bħala ħwawar bid-Direttiva tal-Kunsill 88/388/KEE [4] ma għandhomx jimmigraw fi:
(a) oġġetti ta' l-ikel fi kwantitajiet li jkollhom funzjoni teknoloġika fl-oġġetti finali ta' l-ikel finali;
(b) oġġetti ta' l-ikel li għalihom l-użu tagħhom huwa awtorizzat bħala addittivi ta' l-ikel jew bħala ħwawar, fi kwantitajiet li jeċċedu r-restrizzjonijiet previsti fid-Direttiva 89/107/KEE jew fid-Direttiva 88/388/KEE jew fl-Artikolu 4 ta' din id-Direttiva, skond liema jkunu l-aktar baxxi;
(ċ) oġġetti ta' l-ikel li għalihom l-użu tagħhom ma huwiex awtorizzat bħala addittivi ta'l-ikel jew ħwawar, fi kwantitajiet li jeċċedu r-restrizzjonijiet stipulati fl-Artikolu 4 ta' din id-Direttiva.
2. Fl-istadji tal-marketing minbarra fl-istadji tal-bejgħ bl-imnut, materjali u oġġetti tal-plastik li huma maħsuba li jitqegħdu f'kuntatt ma' oġġetti ta' l-ikel u li fihom l-addittivi msemmija fil-paragrafu 1 għandhom ikunu akkumpanjati b'dikjarazzjoni bil-miktub li jkun fiha l-informazzjoni msemmija fl-Artikolu 9(1)(b).
3. B'deroga mill-paragrafu 1, fejn is-sustanzi msemmija fil-punt (a) tal-paragrafu 1 jintużaw bħala komponenti attivi ta' materjali u oġġetti attivi ta' kuntatt ma' ikel, jistgħu jkunu suġġetti għad-disposizzjonijiet nazzjonali sakemm jiġu adottati disposizzjonijiet tal-Komunità."
5. L-Artikolu 7 huwa sostitwit b'dan li ġej:
"L-Artikolu 7
Il-limiti speċifiċi ta' migrazzjoni fil-lista stipulata fl-Annessi II u III huma espressi f'mg/kg. Izda, dawk il-limiti huma espressi f'mg/dm2 fil-każi li ġejjin:
(a) oġġetti li huma kontenituri jew li huma komparabbli ma' kontenituri jew li jistgħu jimtlew, b'kapaċità ta' anqas minn 500 ml jew aktar minn 10 l;
(b) folji, folji rqaq jew materjali jew oġġetti oħra li ma jistgħux jimtlew jew li għalihom ma huwiex prattikabbli li tiġi stmata r-relazzjoni bejn l-erja tal-wiċċ ta' dak il-materjal jew oġġetti u l-kwantità ta' ikel li jiġi f'kuntatt miegħu.
F'dawk il-każi, l-limiti stipulati fl-Annessi II u III, espressi f'mg/kg għandhom jiġu diviżi bil-fattur konvenzjonali ta' konverżjoni ta' 6 sabiex jiġu espressi f'mg/dm2."
6. Fl-Artikolu 8, il-paragrafu 2 huwa sostitwit b'dan li ġej:
"2. Il-verifikazzjoni tal-konformità mal-limiti speċifiċi ta' migrazzjoni previsti fil-paragrafu 1 ma għandhomx ikunu obbligatorji, jekk il-valur ta' l-istabbiliment sħiħ tal-migrazzjoni jimplika li l-limiti speċifiċi ta' migrazzjoni msemmija f'dak il-paragrafu ma jinqabżux."
7. L-Artikolu 9 huwa emendat kif ġej:
(a) il-paragrafu 1 huwa sostitwit b'dan li ġej:
"1. Fl-istadji tal-marketing minbarra l-istadji tal-bejgħ bl-imnut, oġġetti u materjali tal-plastik li huma maħsuba li jitqiegħdu f'kuntatt ma' oġġetti ta' l-ikel għandhom ikunu akkumpanjati b'dikjarazzjoni bil-miktub, li għandha:
(a) tkun skond l-Artikolu 6(5) tad-Direttiva 89/109/KEE;
(b) tipprovdi, għal sustanzi li huma suġġetti għal restrizzjoni fl-ikel, informazzjoni adegwata miksuba b'data sperimentali jew kalkolu teoretiku dwar il-livell tal-migrazzjoni speċifika tagħhom u, fejn xieraq, kriterji tal-purità skond id-Direttivi tal-Kummissjoni 95/31/KE [5], 95/45/KE [6] u 2002/82/KE [7] biex tippermetti lill-utent ta' dawn il-materjali u oġġetti li jikkonforma mad-disposizzjonijiet relevanti tal-Komunità jew, fin-nuqqas tagħhom, ma' disposizzjonijiet nazzjonali applikabbli għall-ikel.";
(b) il-paragrafu 2 huwa mħassar.
8. L-Annessi II sa VI huma emendati skond l-Annessi I sa V li jinsabu ma' din id-Direttiva.
Artikolu 2
1. L-Istati Membri għandhom jadottaw u jippublikaw, sa l-1 ta' Settembru 2005 l-aktar tard, id-disposizzjonijiet meħtieġa biex jikkonformaw ma' din id-Direttiva. Huma għandhom jikkomunikaw minnufih lill-Kummissjoni it-test ta' dawk id-disposizzjonijiet u tabella ta' korrelazzjoni bejn dawk id-disposizzjonijiet u din id-Direttiva.
Huma għandhom japplikaw dawk id-disposizzjonijiet b'mod illi:
(a) jippermettu l-kummerċ fi u l-użu ta' materjali u oġġetti tal-plastik maħsuba li jiġu f'kuntatt ma' oġġetti ta' l-ikel u jikkonformaw ma' din id-Direttiva, mill-1 ta' Settembru 2005;
(b) jipprojbixxu l-manifattura u l-importazzjoni fil-Komunità ta' materjali u oġġetti tal-plastik maħsuba li jiġu f'kuntatt ma' oġġetti ta' l-ikel u li ma jikkonformawx ma' din id-Direttiva, mill-1 ta' Marzu 2006.
Meta l-Istati Membri jadottaw dawk id-disposizzjonijiet, huma għandu jkun fihom referenza għal din id-Direttiva jew ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir dik ir-referenza.
2. L-Istati Membri għandhom jikkomunikaw lill-Kummissjoni t-test tad-disposizzjonijiet prinċipali tal-liġi nazzjonali li huwa jadottaw fil-qasam kopert b'din id-Direttiva.
Artikolu 3
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fl-1 ta' Marzu 2004.